ཀི་རམ་བཟོ་སྟངས་ལ་ཆ་མཚོན་ན་སྒྲོམ་སྟེགས་སྟར་ཤིང་ལས་གྲུབ་པའི་དབྱིབས་གྲུ་བཞི་ཁ་གང་མ་ཁོད་ཤིན་ཏུ་སྙོམས་ཤིང༌།མཐའ་འཁོར་རིང་ཚད་ལི་རྨིད་སུམ་བརྒྱ་བརྒྱད་ཅུ་གྱ་གཉིས་ཙམ་ཡིན་པ་དང༌།དེའི་ཟུར་བཞིར་ཨི་ཁུང་ལི་རྨིད་གསུམ་དང་ལྡན་པ།མཐའ་འཁོར་ལ་མཁྲེགས་ཤིང་ལས་གྲུབ་པའི་ཞེང་ཚད་ལི་རྨིད་བཞི་དང་ཕྱེད་ཀ་དང་མཐུག་ཚད་ལ་ལི་རྨིད་གཉིས་དང་ཕྱེད་ཀ་ཙམ་ལྡན་པའི་རུ་བཞི།ཟུར་བཞིའི་ཨི་ཁུང་དང་རུ་བཞིའི་འབྲེལ་མཚམས་ཀྱི་གནས་སུ་ཀི་རམ་གྱི་རྡོ་དང་རྒྱག་རྡོ།ཨེན་ཀྲ་འཁོན་ཐོགས་མི་ཡོང་བ་དང་རུ་བཞི་ཁ་མི་འབྲལ་བའི་ཆེད་དུ་རྡ་རུ་ཞེས་མཁྲེགས་ཤིང་གི་འབྲེལ་མཚམས་ཆུང་ངུ་ཞིག་བླུགས་ཡོད་པ་རེད།དེ་ལྟར་སྒྲོམ་སྟེགས་མཁྲེགས་ཤིང་ལས་གྲུབ་དགོས་པའི་རྒྱུ་མཚན་ནི་ཀི་རམ་རོལ་རྩེད་ཀྱི་རྩལ་ནི་ཤིན་ཏུ་ཞིབ་ཚགས་པོ་ཞིག་ཡིན་ཞིང༌།གལ་སྲིད་རུ་བཞི་གསོམ་ཤིང་ལས་བས་པ་ཡིན་ན་ཨད་དང༌།རྐོག་ཤོལ།བརྡབས་བླུགས་སོགས་ཀྱི་རྩལ་འདོན་སྐབས་དམིགས་སར་འཕར་བརྡབས་རྩ་བ་ནས་ཡོང་གི་མེད་པས་ཡིན་པ་རེད།